ആറ് മാസം കൊണ്ട് എറ്റ്ന വളര്ന്നത് 100 അടി റോം : ഇറ്റലിയിലെ ഏറ്റവും പ്രശസ്തവും യൂറോപ്പിലെ ഏറ്റവും ഉയരം കൂടിയ അഗ്നിപര്വതങ്ങളില് ഒന്നുമായ മൗണ്ട് എറ്റ്നയ്ക്ക് കഴിഞ്ഞ ആറ് മാസം കൊണ്ട് കൂടിയത് 100 അടി ഉയരം.! സിസിലിയുടെ കിഴക്കന് തീരത്ത് സ്ഥിതി ചെയ്യുന്ന സജീവ അഗ്നിപര്വതമായ എറ്റ്നയില് നിന്ന് ഇപ്പോള് തുടര്ച്ചയായി ലാവയും പുകയും വമിക്കുന്നുണ്ട്. എറ്റ്നയിലെ ലാവാ പ്രവാഹം പ്രക്ഷുബ്ദമായതാണ് ഉയരം കൂടാന് കാരണമെന്ന് ഇറ്റലിയിലെ നാഷണല് ഇന്സ്റ്റിറ്റ്യൂട്ട് ഒഫ് ജിയോഫിസിക്സ് ആന്ഡ് വോല്ക്കാനോളജി ഉപഗ്രഹ ചിത്രങ്ങളിലൂടെ നടത്തിയ പഠനങ്ങളില് വ്യക്തമാക്കുന്നു. ഫെബ്രുവരി 16 മുതല് ഓഗസ്റ്റ് വരെയുള്ള കാലയളവില് കുറഞ്ഞത് അമ്ബത് പൊട്ടിത്തെറികളെങ്കിലും എറ്റ്നയില് സംഭവിച്ചിട്ടുണ്ട്. എറ്റ്നയ്ക്ക് സമീപം ജനവാസമില്ലാത്തതിനാല് വന് നാശനഷ്ടങ്ങള് ഇല്ലെങ്കിലും ഇറ്റലിയുടെ കാലാവസ്ഥയെ എറ്റ്ന പുറംതള്ളുന്ന ലാവയും പുകയും പ്രതികൂലമായി ബാധിക്കുന്നുണ്ട്.എറ്റ്നയില് നിന്നുള്ള ചാരം സിസിലിയിലെ ജനവാസമേഖലകളിലേക്ക് വ്യാപിച്ചിരിക്കുകയാണ്. വന് തോതില് വന്നടിയുന്ന ചാരവും പൊടിപടലങ്ങളും നീക്കം ചെയ്യുന്നത് തന്നെ ലക്ഷക്കണക്കിന് യൂറോയാണ് ചെലവ് വരുന്നത്. എറ്റ്നയില് പൊട്ടിത്തെറി തുടങ്ങിയത് മുതല് ഏകദേശം 25,000 ടണ് ചാരം സിസിലിയിലെ ജിയാരെയില് മാത്രം അടിഞ്ഞുകൂടിയെന്നാണ് റിപ്പോര്ട്ട്.11,000 അടിയോളം ഉയരത്തില് എറ്റ്നയില് നിന്നുള്ള ചാരവും പുകയും വ്യാപിക്കാറുണ്ട്. മൗണ്ട് എറ്റ്നയില് കഴിഞ്ഞ 2,000ത്തിലേറെ വര്ഷങ്ങളായി പൊട്ടിത്തെറികള് സംഭവിച്ചു കൊണ്ടിരിക്കുകയാണ്. 11,014 അടി ഉയരമുള്ള എറ്റ്നയില് 2014 മുതല് സജീവമായി ചെറു പൊട്ടിത്തെറികള് ഉണ്ടാകുന്നുണ്ട്.1971ലാണ് എറ്റ്നയില് അവസാനമായി ഗുരുതമായ പൊട്ടിത്തെറിയുണ്ടായത്. വന് കൃഷി നാശമാണ് അന്ന് എറ്റ്നയില് നിന്നൊഴുകിയ ലാവ വരുത്തിവച്ചത്. പിന്നീട് 1999ലും സമാന രീതിയിലുണ്ടായ പൊട്ടിത്തെറി കൃഷിയെയും മറ്റും ബാധിച്ചിരുന്നു. എറ്റ്നയെ കൂടാതെ വെസൂവിയസ്, സ്ട്രോംബോളി എന്നിവയും ഇറ്റലിയിലെ തന്നെ സജീവ അഗ്നിപര്വതങ്ങളാണ്.